Vastaanottokeskuksen luona tapahtunut yhteenotto oli turvapaikanhakijoiden mukaan jatkumoa loppukesällä alkaneelle kehitykselle. Vastaanottokeskuksessa asuvat kertovat, että heitä on uhkailtu kaupungilla muun muassa kaupoissa ja kadulla. Keskukseen on turvapaikanhakijoiden mukaan uhattu iskeä myös ensi yönä.

Forssan vastaanottokeskuksessa majoittuvien turvapaikanhakijoiden mukaan tiistai-illan kahakka oli todennäköisesti viikkoja jatkuneen kehityksen tulos.

Yle Uutisten toimittajan Eeva Hannulan haastattelemien turvapaikanhakijoiden mukaan heitä on uhkailtu jo useiden viikkojen ajan. Heidän mukaansa Forssan tapahtumat alkoivatkin oikeastaan jo loppukesästä.

– Heitä on uhkailtu marketeissa ja kaupoissa, he ovat kuulemma joutuneet juoksemaan pitseriaan sisään pelätessään forssalaisia. Heitä on heitelty kadulla pulloilla, heille on huudeltu ja tosiaan se, mitä tänään tapahtui, on ikään kuin jatkumoa edellisistä, Hannula kertaa.

Tiistaina poliisi sai ilmoituksen useiden kymmenien ihmisten joukosta, joka lähestyi asuinalueella sijaitsevaa vastaanottokeskusta. Osalla porukasta oli ilmoituksen mukaan mukanaan myös "kättä pidempää".

Vastaanottokeskuksen lähelle päästyään joukko kohtasi vastaanottokeskuksessa asuvien turvapaikanhakijoiden joukon. Kohtaamista seuranneessa yhteenotossa loukkaantui alustavien tietojen mukaan lievästi viisi ihmistä ja useita otettiin kiinni. Tapahtumien kulkua tutkitaan vielä.

Iso osa vastaanottokeskuksen luo saapuneesta, kantaväestöstä koostuneesta joukosta pakeni paikalta poliisin saavuttua paikalle.

Hannulan mukaan turvapaikanhakijoiden joukko oli tapahtumien alkaessa vartioimassa vastaanottokeskuksen pihalla, sillä asunnoissa on sisällä esimerkiksi lapsia.

– Turvapaikanhakijat ovat vastikään saaneet puhelimiinsa sellaisia tietoja, että tänä yönä tapahtuisi uusi isku, Hannula sanoo.

Hämeen poliisin rikosylikomisario Martti Hirvonen kertoi keskiviikkona, että poliisin käsityksen mukaan usean kymmenen suomalaisen nuoren miehen joukko lähestyi vastaanottokeskusta aseinaan pesäpallomailoja ja rautaputkia. Hänen mukaansa näyttäisi siltä, että tappelun molemmilla puolilla on ollut käytössään kättä pidempää. Tapahtunutta selvitetään yhä.

– Myös sosiaalisessa mediassa on asiaa on jonkin verran puitu ja joitakin videoleikkeitä siellä myös on, Hirvonen toteaa.

Päivitetty 24.8. klo 15.10: Juttuun lisätty poliisin keskiviikkoiset tiedot yhteenotosta ja siinä käytetyistä aseista.